Diari Oficial de la Generalitat Valenciana


Sumari del DOGV 8553, del 22-05-2019 (2019/4678)

RESOLUCIÓ de 26 d'abril de 2019, de la Direcció General d'Obres Públiques, Transport i Mobilitat, per la qual s'aprova el Pla de mobilitat de la Ciutat Administrativa 9 d'Octubre.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   8553

Data del DOGV
:   22-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4678


Data del document
:   26-04-2019

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * política de transports

RESOLUCIÓ de 26 d'abril de 2019, de la Direcció General d'Obres Públiques, Transport i Mobilitat, per la qual s'aprova el Pla de mobilitat de la Ciutat Administrativa 9 d'Octubre. [2019/4678]  
Antecedents  
L'article 9 de la Llei 6/2011, de mobilitat de la Comunitat Valenciana, estableix que els plans de mobilitat són els instruments que concreten, en un àmbit o implantació determinada, els objectius de seguretat, accessibilitat, salut, eficiència energètica, millora del medi ambient, intermodalitat i aposta pel transport públic establits en aquesta norma. A més dels plans supramunicipals i municipals de mobilitat, la llei també preveu plans de mobilitat d'elements singulars per la seua capacitat de generació o atracció de desplaçaments.  
  
La Ciutat Administrativa 9 d'Octubre (CA9O) és, sense cap dubte, un d'aquests elements singulars que se cita en la llei autonòmica. Es tracta de l'equipament administratiu de major dimensió que hi ha a la Comunitat. Aquest centre, que va ser inaugurat l'any 2013, alberga més de 2.500 empleats i inclou serveis centrals corresponents a 6 conselleries: Conselleria d'Habitatge, Obres Públiques i Vertebració del Territori; Conselleria d'Hisenda i Model Econòmic; Conselleria de Justícia, Administració Pública, Reformes Democràtiques i Llibertats Públiques; Conselleria d'Igualtat i Polítiques Inclusives; Conselleria d'Agricultura, Medi Ambient, Canvi Climàtic i Desenvolupament Rural, i Conselleria d'Economia Sostenible, Sectors Productius, Comerç i Treball.  
  
Si el Pla de mobilitat de la CA9O ja era un instrument convenient quan es va projectar el complex administratiu, la Llei 6/2011 el va convertir en instrument necessari, però ha hagut de ser l'amenaça creixent del canvi climàtic la que l'haja fet imprescindible. És crucial i estratègic no tant per les seues accions concretes, sinó pel seu rol exemplificador. Ha d'atraure altres grans equipaments i centres de treball de la Comunitat Valenciana perquè procedisquen de la mateixa manera.  
  
Són objectius principals d'aquest Pla: definir el sistema de transport i mobilitat que necessita el complex administratiu per a afrontar amb garanties el repte de la sostenibilitat; millorar la qualitat de vida del personal en els seus desplaçaments in itinere; optimitzar els nivells de seguretat en aquests viatges, i donar major prioritat a les maneres de transport més respectuoses amb el medi ambient (marxa a peu, amb bicicleta, amb transport públic i amb automòbils eficients i de baixes emissions). A més, per a millorar el repartiment modal actual en favor dels modes de transport més sostenibles, s'han definit una sèrie d'objectius parcials com són: informar la plantilla de l'oferta de mobilitat que hi ha en modes sostenibles i gestionar l'estacionament per a fomentar el desplegament de vehicles menys contaminants. Per a aconseguir els objectius anteriors, el Pla proposa 31 accions enquadrades en 6 blocs que es programen en 3 fases: curt, mitjà i llarg termini. Els agents encarregats de dur-les a terme són les diferents administracions públiques (autonòmica i local), les seues empreses públiques, els seus organismes autònoms, els seus concessionaris i la iniciativa privada directament.  
  
De totes les actuacions proposades destaca per la seua importància sobre la seguretat, la creació d'un pas de vianants semaforitzat al carrer Nou d'Octubre al costat de la parada de l'EMT a mitjan camí dels dos únics encreuaments actualment existents. També destaquen la millora de la gestió del pàrquing subterrani, el desplegament progressiu de punts de recàrrega de vehicles elèctrics en aquest, l'habilitació d'una àmplia superfície per a aparcament còmode, vigilat i resguardat tant de bicicletes com de vehicles de mobilitat personal, la reubicació de la parada de taxis perquè preste millor servei a treballadors i a visitants, la creació d'una flota de bicicletes elèctriques per a desplaçaments en missió de treball dins de la ciutat de València, l'electrificació progressiva de la flota de vehicles oficials i la creació d'una app per a vehicle compartit o marxa a peu compartida a la disposició dels treballadors del complex.  
  
Al setembre de 2016, el Servei de Mobilitat Urbana de la Conselleria d'Habitatge, Obres Públiques i Vertebració del Territori, conjuntament amb el Servei Administrador de la Ciutat Administrativa 9 d'Octubre de la Conselleria d'Hisenda i Model Econòmic, van iniciar la redacció del Pla de mobilitat del complex en estreta relació amb la Junta de Personal dels serveis centrals de la Generalitat Valenciana. El procés de participació en l'elaboració d'aquest ha sigut consistent. Els hàbits de mobilitat, tant dels treballadors del centre com dels visitants van ser recollits en una enquesta de preferències revelades que va tindre un alt nivell de representativitat. Les opinions dels implicats sobre les propostes del pla van ser recollides en una altra enquesta, en aquest cas de preferències declarades, que també va tindre un satisfactori grau de resposta, i van ser de gran utilitat per a afinar les actuacions proposades esmentades de cara al procés d'informació pública posterior. La informació pública es va basar en entrevistes personals, comunicacions electròniques i un taller divulgatiu-participatiu sobre el pla en les dependències del mateix complex. A més dels treballadors del centre, en aquest període d'informació pública s'ha recaptat l'opinió de la majoria de les institucions, agents i associacions implicades amb les mesures incloses en el pla.  
  
Durant el procés d'informació pública del Pla de mobilitat de la Ciutat Administrativa 9 d'Octubre, es va habilitar un enllaç a la seu electrònica per a la presentació d'al·legacions. Es van rebre un total de 68 al·legacions i 4 aportacions procedents de 20 persones o entitats al·legants. De la suma d'al·legacions rebudes, 3 n'han sigut acceptades íntegrament, 8 n'han sigut acceptades parcialment i la resta d'al·legacions s'han argumentat tècnicament. A fi de facilitar el procés de presentació d'al·legacions, tota la documentació relativa al pla s'ha facilitat i es trobava disponible en l'enllaç següent:  
http://www.habitatge.gva.es/es/web/movilidad-urbana/otros  
Per tot això, de conformitat amb els articles 3, 12 i 13 de la Llei 6/2011, d'1 d'abril, de mobilitat de la Comunitat Valenciana i en virtut de les facultats que confereix l'article 28 de la Llei 5/1983, de 30 de desembre, del Consell, l'article 10 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i la Resolució de 2 de juliol de 2018, sobre delegació de competències en la Conselleria d'Habitatge, Obres Públiques i Vertebració del Territori, resolc:  
  
  
Primer  
Aprovar definitivament el Pla de mobilitat de la Ciutat Administrativa 9 d'Octubre.  
  
Segon  
Publicar aquesta resolució i fer arribar la resposta a les seues al·legacions als agents territorials que han intervingut en aquest procés de participació pública. La documentació del Pla es podrà consultar en la seu central de la Conselleria d'Habitatge, Obres Públiques i Vertebració del Territori, així com a través d'internet en l'adreça web esmentada anteriorment.  
  
Contra la present resolució, que posa fi a la via administrativa, podrà interposar-se recurs potestatiu de reposició davant la consellera d'Habitatge, Obres Públiques i Vertebració del Territori en el termini d'un mes, comptador des de l'endemà de la publicació d'aquesta, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta, de conformitat amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga interposar-se qualsevol altre recurs que s'estime oportú.  
  
València, 26 d'abril de 2019.- El director general d'Obres Públiques, Transport i Mobilitat: Carlos Domingo Soler.